**Guilielmus Messaus**, tamén coñecido coas variantes do apelido **Messaulx** e **Missau**, bautizado en Antuerpen o 2 de xullo de 1589 e finado na mesma cidade belga o 8 de marzo de 1640, foi un compositor barroco pertencente á escola francoflamenga que desenvolveu a súa actividade nos Países Baixos Españois.

Traxectoria
-----------

Sábese que foi sancristán da igrexa de San Xurxo en Antuerpen entre 1609 e 1610, e que chegou a ser mestre da escola e sancristan da igrexa de San Willibrord en 1613. Desde 1614 ata 1618 ensinou nas igrexas de Santo André e de San Walburge, ambas en antuerpen, e nesta última foi cantante e mestre de capela, posto que non deixou ata a súa morte.

Coñécese que en diversas ocasións foi cuestionado polo seu carácter e comportamento. En 1620 foi suspendido transitoriamente das súas funcións por se negar a executar unha misa de requiem gregoriana, en canto plano, en vez dunha *missa de angelis* (misa dos anxos) polifónica para un cativo falecido. Chegou mesmo a agredir o mestre do coro para o substituír, e intentou, cos seus cantantes, cubrir de polifonía o canto gregoriano.

En 1613 ou 1614, Messaus casou con Magdalena de Masereth, con quen tivo cinco fillos, entre eles Guilielmus (nado en 1619), que cantou, entre 1649 e 1654, como tenor na igrexa de San Xurxo. Tras a morte da Magdalena, Messaus casou en segundas nupcias con Clara Loycx en 1639, un ano antes do seu falecemento.

Obra
----

Messaus compuxo polo menos 14 misas, entre elas a *Missa Victorus Fernandus*, inédita pero rexistrada como parte do seu legado na biblioteca do rei Xoán IV de Portugal. Ademais, consérvanse 57 motetes e himnos con letras en holandés,vilancicos en holandés e en latín, e tres madrigais profanos en holandés.

É probable que Messaus sexa o editor de *Laudes Vespertinae,* de 1629, a primeira colección que contén un número considerable de *cantiones natalitiae* (vilancicos). Case a metade do contido desta compilación é da súa autoría e el é o compositor de nove vilancicos. Na maioría das veces, trátase de harmonizacións moi sinxelas para catro voces de panxoliñas que se remontaban a finais da Idade Media, como *Een kindeken is ons gheboren* ("Naceunos un neno") e *Het viel eens hemels dawne* ("Caeu o orballo do ceo").

Ademais de moitos motetes, copiou tamén tres libros de música para clavicémbalo de John Bull.

Notas
-----

1. ↑  "Guilielmus Messaus". En Spiessens, Godelieve. *The New Grove Dictionary of Music and Musicians*. Londres, 2001.
2. ↑  Grijp, Louis Peter. *Cantiones Natalitiæ* (anotacións do CD do grupo de música antiga *Camerata Trajectina*, baixo a dirección do musicólogo Louis Peter Grijp). Globe 6033. 1995.
3. ↑  Johnson, Daniel (Dir.). *Texas Early Music Project*. *Flanders Christmas Songs*. Páxina 7. Anotacións a un programa do concerto.
4. ↑  Rasch, Rudolf. *De Cantiones natalitiae en het kerkelijke muziekleven in de Zuidelijke Nederlanden gedurende de zeventiende eeuw*. Utrech. Vereniging voor Nederlandse Muziekgeschiedenis, 1985.
5. ↑  Rasch, Rudolph. "The Messaus-Bull Codex London, British Library, Additional Manuscript 23.623". En *Revue Belge de Musicologie*. Vol 50. 1966. Páxinas 93 a 127.
6. ↑  "John Bull" en *Base de Données Musicale*: "Ses trois séries de variations sur la chanson de Noël [...] témoignent de linfluence qu'il subit de son entourage flamand à Bruxelles et Anvers, et nous sont parvenues par les copies quen fit Guilielmus Messaus, maître de chant à léglise Sainte-Walburge dAnvers et lui-même compositeur dun grand nombre de Cantiones natalitiæ".

Véxase tamén
------------

### Bibliografía

* *The Concise Edition of Baker's Biographical Dictionary of Musicians.* 8ª edición. Revisión de Nicolas Slonimsky. Nova York, Schirmer Books, 1993. [ISBN 0-02-872416-X]
* Reese, Gustave. *Music in the Renaissance*. Nova York. W.W. Norton & Co. 1954. [ISBN 0-393-09530-4]
* Bukofzer, Manfred. *Music in the Baroque Era*. Nova York, W.W. Norton & Co. 1947. [ISBN 0-393-09745-5]

### Ligazóns externas

* Partituras de Guilielmus Messanus en *The International Music Score Library Project*.
* Partituras de Guilielmus Messanus en *Choral Public Domain Library.*
* Vilancico de Messanus en Youtube, interpretado por Camerata Trajectina.

|  |  |
| --- | --- |
| Control de autoridades | 
* Wd: Q2775397
* WorldCat
* VIAF: 210413597
* CERL: cnp02045623
* Discogs: 3546526
* Europeana: ID
* GND: 173875807
* ISNI: 0000 0003 5870 7482
* LCCN: no2014098228
* MusicBrainz: ID

 |